โพสต์ผลงานดีรับโฆษณาเพิ่มหั่นหนี้-รายจ่าย
โพสต์ พับลิชชิง แย้มรายได้ไตรมาสแรกดีกว่าช่วงเดียวกันปีก่อน โฆษณาเพิ่ม ลดต้นทุน อนุมัติจ่ายปันผลสูงชดเชยปี 2552 งดจ่าย
11 ส.ค. 2554

โพสต์ พับลิชชิง แย้มรายได้ไตรมาสแรกดีกว่าช่วงเดียวกันปีก่อน โฆษณาเพิ่ม ลดต้นทุน อนุมัติจ่ายปันผลสูงชดเชยปี 2552 งดจ่าย
นายศุภกรณ์ เวชชาชีวะ กรรมการ บริหารและประธานเจ้าหน้าที่ปฏิบัติการ บริษัท โพสต์ พับลิชชิง (POST) กล่าวภายหลังการประชุมสามัญผู้ถือหุ้นว่าไตรมาสแรกปีนี้ บริษัทคาดว่าจะมีรายได้เพิ่มขึ้นเทียบกับช่วงเดียวกันของปีก่อน จากค่าโฆษณาธุรกิจอสังหาริมทรัพย์และรถยนต์ รวมถึงความพยายามควบคุมค่าใช้จ่ายและต้นทุนดอกเบี้ย 
“โฆษณาของโพสต์ทูเดย์เพิ่มขึ้น 21% ส่วนบางกอกโพสต์เติบโต 17% นับว่าขยายตัวสูงกว่าอุตสาหกรรมสื่อสิ่งพิมพ์ที่เพิ่มขึ้น 1% อีกทั้งบริษัทยังมีการออกสินค้าใหม่อย่างต่อเนื่อง โดยช่วง 2 เดือนข้างหน้าจะออกนิตยสารหัวนอก 1 เล่ม” 
ทั้งนี้ ในภาวะอัตราดอกเบี้ยมีแนวโน้มเพิ่มขึ้น บริษัทมีแผนจะเปลี่ยนเงินกู้ระยะสั้นที่เหลืออยู่ 600 ล้านบาทเศษให้เป็นเงินกู้ระยะยาว และสิ้นปีที่ผ่านมาบริษัทได้นำเงินไปชำระหนี้ 107 ล้านบาทส่งผลให้ภาระดอกเบี้ยจ่ายลดลงในปีนี้ 
สำหรับที่ประชุมผู้ถือหุ้นได้อนุมัติการจ่ายปันผลสำหรับผลงานงวดปี 2553 จำนวน 70 ล้านบาทหรือเท่ากับ 14 สตางค์ต่อหุ้นทั้งนี้ได้จ่ายปันผลระหว่างกาลไปแล้ว 5 สตางค์ ส่วนที่เหลืออีก 9 สตางค์ จะจ่ายให้ผู้ถือหุ้นที่มีรายชื่อในทะเบียนวันที่ 4 พ.ค.นี้กำหนดจ่ายเงินวันที่ 20 พ.ค. 2554
นับว่าเงินปันผลที่จ่ายรวมทั้งปีหุ้นละ 14 สตางค์ มากกว่านโยบายที่บริษัทกำหนดจ่ายประมาณ 60% ของกำไรสุทธิ ซึ่งในปี 2553 มีกำไรต่อหุ้น 17 สตางค์
ม.ร.ว.ปรีดิยาธร เทวกุล ประธานกรรมการ POST ชี้แจงในที่ประชุมว่า ที่บริษัทจ่ายเงินปันผลสูง เพื่อชดเชยงวดผลงานปี 2552 ที่งดจ่ายปันผล และคาดว่าปีหน้าจะจ่ายปันผลในอัตราปกติ
นอกจากนั้น ที่ประชุมยังอนุมัติให้กรรมการที่ต้องออกตามวาระกลับเข้ามารับตำแหน่งใหม่ 5 คน คือ นายจอห์น ทอมพ์สัน นายสุทธิเกียรติ จิราธิวัฒน์นายพิชัย วาศนาส่ง น.ส.คว๊อก ฮุย ควอง และนายศุภกรณ์